New Breed 'n groot hupstoot vir kunstenaars | Netwerk24
New Breed 'n groot hupstoot vir kunstenaars
Deur Elretha Britz 07 September 2018 13:00
Waiting for the Next Move (olie, collage op hout, 120 x 120 cm) deur Cecilia Maartens was nie 'n wenner nie, maar is vir Phatshoane Henney se permanente versameling aangeskaf.
Deelname aan die New Breed-kompetisie kan vir visuele kunstenaars 'n paspoort na 'n professionele loopbaan wees, selfs al is hulle nie onder die wenners nie.
Deur net een van die sowat 40 finaliste te wees wie se werke in die Oliewenhuis-kunsmuseum in Bloemfontein uitgestal word, kan reeds deure laat oopswaai, het Les Cohn van Art Source South Africa vroeër vanjaar met die bekendstelling van Phatshoane Henney se derde New Breed-kompetisie gesê.
Om die geleentheid te benut, moet inskrywings nie later nie as 16 September by Oliewenhuis ingehandig word.
Die kompetisie is ingestel om talentvolle kunstenaars in die Vrystaat 'n platform te bied om na vore te tree, terwyl
die wye publisiteit wat die kompetisie geniet, ook tot die blootstelling bydra.
Een van die kunstenaars wat van die meevaller kan getuig, is Cecilia Maartens van Bloemfontein. Haar werke het twee jaar ná mekaar die finaliste-uitstalling gehaal en hoewel sy nie een keer 'n wenner was nie, is een van haar werke in Phatshoane Henney se permanente versameling opgeneem.
Dit is finansieel waarskynlik net soveel werd soos die pryse wat vir die wenwerke op die spel is: R50 000 vir die wenner, R20 000 vir die naaswenner en R10 000 elk vir twee merietewenners en die publiek se keuse.
Die finaliste-uitstalling word vanjaar weer in Oliewenhuis gehou. Dit open op 18 Oktober en die wenners word op 8 November bekend gemaak. Die uitstalling sluit op 25 November.
Deelnemende kunstenaars moet seker maak die inskryfvorms, te kry op www.phinc.co.za/art, is reg ingevul. Indien hulp benodig word, bel 051 011 0525 (uitbreiding 611).
Die kunswerke kan enige dag tot 16 September tussen 10:00 en 16:00 ingehandig word. Geen laat inskrywings word aanvaar nie.